b'\n_START_ARTICLE_\nMokymasis mokant\n_START_SECTION_\nMed\xc5\xbeiagos paie\xc5\xa1kos\n_START_PARAGRAPH_\nStengiamasi sukaupti vis\xc4\x85 \xc4\xafmanom\xc4\x85 informacij\xc4\x85 apie norim\xc4\x85 dalyk\xc4\x85. Informacijos ie\xc5\xa1koma elektroniniuose \xc5\xa1altiniuose (internete, el. baz\xc4\x97se, duomen\xc5\xb3 saugyklose), susirandamos visi leidiniai (knygos, \xc5\xbeurnalai, straipsniai publicistikoje bei mokslo leidiniuose), lankomi atitinkami renginiai, paskaitos, seminarai, analizuojama oficiali\xc5\xb3 studij\xc5\xb3 programa._NEWLINE_Tr\xc5\xabkstant informacijos \xc5\xa1altini\xc5\xb3, pradedami studijuoti visi turimi veikalai, o juose rastos asmenyb\xc4\x97s bei \xc4\xafstaigos pasitarnauja tolesnei \xc5\xa1altini\xc5\xb3 paie\xc5\xa1kai. Gyvi tam tikro dalyko ekspertai visada gali pad\xc4\x97ti susirasti grei\xc4\x8diau norim\xc4\x85 med\xc5\xbeiag\xc4\x85 bei susirasti labiau susistemint\xc4\x85 med\xc5\xbeiag\xc4\x85 \xe2\x80\x93 vadov\xc4\x97lius, \xc5\xbeinynus, enciklopedijas, \xc5\xbeurnalus.\n_START_SECTION_\nMed\xc5\xbeiagos analiz\xc4\x97\n_START_PARAGRAPH_\nAntrojo etapo metu yra susipa\xc5\xbe\xc4\xafstama su visa turima informacija, ji vertinama, stengiamasi nustatyti, ar jos pakanka norimam tikslui pasiekti (\xc4\xafgyti ekspertini\xc5\xb3 \xc5\xbeini\xc5\xb3). Atskiriama esmin\xc4\x97 informacija nuo ne tokios svarbios, bandoma susidaryti ie\xc5\xa1komo dalyko studij\xc5\xb3 plan\xc4\x85 bei pa\xc5\xbeintin\xc4\x99 program\xc4\x85, \xc4\xaftraukiant, pvz., tam tikras laidas, susitikimus su ekspertais, dalyvavim\xc4\x85 renginiuose ir kt._NEWLINE_Nusprendus, kad visa turima med\xc5\xbeiaga yra pakankamai i\xc5\xa1sami bei visapusi\xc5\xa1ka, ji pradedama sisteminti, tvarkyti pagal atitinkamas temas bei potemes. Esant galimybei ji strukt\xc5\xabrizuojama, digitalizuojama, nuskenuojant ir paver\xc4\x8diant elektronine forma._NEWLINE_Turint laiko, stengiamasi sukaupt\xc4\x85 med\xc5\xbeiag\xc4\x85 paversti enciklopedine. Tam tereikia paimti atitinkamos tematikos enciklopedinius straipsnius ir juos esmingai prapl\xc4\x97sti bei pagilinti, remiantis sukaupta informacija bei gautomis \xc5\xbeiniomis. N\xc4\x97 vienas leidinys negali pateikti absoliu\xc4\x8dios informacijos apie kok\xc4\xaf nors dalyk\xc4\x85. Tod\xc4\x97l \xc5\xbeini\xc5\xb3 papildymas, remiantis naujais \xc5\xa1altiniais, kartais gali virsti moksliniu procesu, kai sisteminamos bei lyginamos esamos \xc5\xbeinios bei formuluojamos naujos._NEWLINE_Neturint mokslinio i\xc5\xa1silavinimo, galima i\xc5\xa1analizuoti esamus atitinkamos srities darbus ir tapti tikru ekspertu, jei stengiamasi atitinkamai pateikti med\xc5\xbeiag\xc4\x85 laikantis tam tikr\xc5\xb3 metod\xc5\xb3. Rast\xc5\xb3 straipsni\xc5\xb3, monografij\xc5\xb3 teminiai planai gali pasitarnauti ne tik raktini\xc5\xb3 s\xc4\x85vok\xc5\xb3 paie\xc5\xa1koms, bet ir savi\xc5\xa1vietos kryp\xc4\x8di\xc5\xb3 nustatymui.\n_START_SECTION_\nStudijos\n_START_PARAGRAPH_\nTurint sutvarkyt\xc4\x85 bei susistemint\xc4\x85 med\xc5\xbeiag\xc4\x85, ji pradedama studijuoti. Esant itin dideliems informacijos srautams gali pad\xc4\x97ti greitasis skaitymas bei kitos informacijos \xc4\xafsisavinimo metodikos. Turint tekstin\xc4\x99 med\xc5\xbeiag\xc4\x85, j\xc4\x85 skaitant gali b\xc5\xabti pabraukiamos esmin\xc4\x97s tez\xc4\x97s, teiginiai, naudojant \xc4\xafvairias technines priemones \xe2\x80\x93 marker\xc4\xaf, pie\xc5\xa1tuk\xc4\x85, spalviklius. Jei turimas tekstas yra elektronine forma, j\xc4\xaf galima redaguoti \xe2\x80\x93 tam tikrus teiginius pary\xc5\xa1kinti, padidinti \xc5\xa1rift\xc4\x85, sugalvoti naujas d\xc4\x97stomos med\xc5\xbeiagos antra\xc5\xa1tes, i\xc5\xa1mesti nereikalingus \xc5\xbeod\xc5\xbeius, paliekant tik esm\xc4\x99. V\xc4\x97liau galima toki\xc4\x85 turim\xc4\x85 med\xc5\xbeiag\xc4\x85 i\xc5\xa1sispausdinti bei studijuoti toliau._NEWLINE_Rekomenduotina pasidaryti atitinkamas schemas, br\xc4\x97\xc5\xbeinius, tarpusavio priklausomyb\xc4\x99 nurodan\xc4\x8dius ry\xc5\xa1ius, kuriant iliustracin\xc4\x99 med\xc5\xbeiag\xc4\x85. Tai ypa\xc4\x8d taikytina studijuojant bei sisteminant \xc4\xafvairius strukt\xc5\xabrinius vienetus, kuriuos reikia sieti \xc4\xaf vien\xc4\x85 visum\xc4\x85, pateikti skirtingas t\xc5\xb3 pa\xc4\x8di\xc5\xb3 element\xc5\xb3 kalsifikacijas, i\xc5\xa1skiriant \xc4\xafvairius kriterijus bei skirstymo pagrindus._NEWLINE_Mokantis dalimis, galima \xc4\xafsivaizduoti, kad bus dalyvaujama diskusijoje, kurioje reik\xc4\x97s paneigti su\xc5\xbeinotus teiginius, bus galima prie\xc5\xa1tarauti, nustatant kitoki\xc4\x85 pozicij\xc4\x85 bei po\xc5\xbei\xc5\xabr\xc4\xaf \xc4\xaf studijuojamus dalykus. \xe2\x80\x9eVidinis oponentas\xe2\x80\x9c gali pad\xc4\x97ti geriau \xc4\xafsiminti pa\xc4\x8dius \xc4\xafvairiausius mokymosi turinius.'